Det franske olieselskab Total, der tidligere har boret efter skifergas ved Dybvad, har angiveligt sagt helt farvel til Danmark.

Det franske olieselskab Total, der i årevis har jagtet skifergas i Danmark, har lukket ned for de danske aktiviteter. Det skriver Jyllands-Posten. Ifølge avisen har Total opsagt deres danske kontor i Nyhavn, der nu igen udbydes til leje. De ansatte, som havde med skifergasjagt at gøre, er enten blevet fyret eller har fået nye opgaver andre steder, og deres telefoner er afviklet. Total blev for alvor kendt i Nordjylland med deres skifereventyr ved Dybvad, som de dog endte med at lukke ned for tilbage i august, fordi det ikke var rentabelt. Totals danske seniorkoordinator, Henrik Nicolaisen, har ifølge Jyllands-Posten sat sit hus nord for København til salg og arbejder nu i Totals hovedkontor i Paris. Total har været involveret i skifergas i Danmark siden 2008 og har brugt over 300 millioner kroner på projektet.